Policijos departamentas

Policijos departamentas prie Lietuvos Respublikos vidaus reikalų ministerijos (PD prie LR VRM, Policijos departamentas) – vidaus reikalų sistemos centrinė įstaiga, kurios paskirtis – organizuoti ir kontroliuoti policijos sistemos veiklą, siekiant užtikrinti asmens, visuomenės saugumą ir viešąją tvarką. Policijos departamentas yra jungiamoji ir vadovaujamoji Lietuvos policijos sistemos grandis, bei turi 16 pavaldžių įstaigų, išsidėsčiusių visoje Lietuvos teritorijoje.

Policijos sistema 

Lietuvoje policijos sistemą sudaro:
 Policijos departamentas prie Vidaus reikalų ministerijos – policijos įstaiga, padedanti policijos generaliniam komisarui formuoti policijos veiklos strategiją ir kontroliuoti jos įgyvendinimą, taip pat organizuoti ir įgyvendinti teritorinių policijos įstaigų valdymą.
 Teritorinės policijos įstaigos – policijos komisariatai, vykdantys teisės aktais jiems pavestas funkcijas nustatytoje teritorijoje.
 Policijos profesinio ugdymo įstaigos – policijos generalinio komisaro steigiami policijos profesinio ugdymo padaliniai, užtikrinantys nuotolinį policijos pareigūnų profesinį tobulinimą.
 Specializuotos policijos įstaigos – neteritoriniu principu steigiami policijos padaliniai, vykdantys teisės aktais jiems pavestas tam tikras (specialiąsias) policijos funkcijas.

Funkcijos 

Policijos departamentas:
 užtikrina jam priskirtų policijos uždavinių įgyvendinimą;
 kontroliuoja ir koordinuoja pavaldžių policijos įstaigų veiklą ir teikia joms rekomendacijas bei nurodymus;
 formuoja bendrą pavaldžių policijos įstaigų veiklos strategiją ir personalo politiką;
 užtikrina valstybinių programų įgyvendinimą policijos įstaigose;
 organizuoja policijos generalinio komisaro sprendimų vykdymą bei jų kontrolę.

Struktūra 
 Policijos departamentas;
 Policijos departamentui pavaldžios įstaigos:
 Teritorinės policijos įstaigos – 10 apskrities vyriausiųjų policijos komisariatų:
 Panevėžio apskrities vyriausiasis policijos komisariatas;
 Tauragės apskrities vyriausiasis policijos komisariatas;
 Alytaus apskrities vyriausiasis policijos komisariatas;
 Marijampolės apskrities vyriausiasis policijos komisariatas;
 Šiaulių apskrities vyriausiasis policijos komisariatas;
 Telšių apskrities vyriausiasis policijos komisariatas;
 Klaipėdos apskrities vyriausiasis policijos komisariatas;
 Utenos apskrities vyriausiasis policijos komisariatas;
 Vilniaus apskrities vyriausiasis policijos komisariatas;
 Kauno apskrities vyriausiasis policijos komisariatas;
 Lietuvos policijos antiteroristinių operacijų rinktinė "Aras";
 Lietuvos kriminalinės policijos biuras;
 Lietuvos policijos kriminalistinių tyrimų centras;
 Lietuvos policijos mokykla;
 Lietuvos kelių policijos tarnyba.

Istorija 

Įstaiga įkurta 1991 m. kovą kaip Lietuvos Respublikos vidaus reikalų ministerijos Policijos departamentas, pertvarkius Lietuvos Respublikos vidaus reikalų ministerijos Milicijos valdybą.
Naujoji struktūra buvo padalinta šias dalis:
 Kriminalinės policijos vyriausioji valdyba
 Viešosios policijos valdyba
 Kelių policijos valdyba
 Transporto policijos valdyba
 Savivaldybių policijos valdyba

1993 m. departamentui tapo pavaldi Lietuvos policijos greitojo reagavimo rinktinė „Aras“. 1997 m. įstaiga reorganizuota į Policijos departamentą. Tais pačiais metais Transporto policijos valdyba tapo departamentui pavaldžia Transporto policijos tarnyba.

1999 m. departamentui perduotas Užsieniečių registracijos centras prie Vidaus reikalų ministerijos, kuris 2000 m. perduotas Pasienio policijos departamentui.

2001 m. departamentas pertvarkytas į Policijos departamentą prie Vidaus reikalų ministerijos. Kriminalinėje policijoje Organizuoto nusikalstamumo tyrimo, Kriminalinių nusikaltimų tyrimo, Ekonominių nusikaltimų tyrimo, Operatyvinės veiklos tarnybos ir Interpolo Lietuvos nacionalinis biuras sujungti į Nacionalinę kriminalinės žvalgybos valdybą. Liudytojų ir nukentėjusiųjų apsaugos tarnyba, Kelių policijos tarnyba, greitojo reagavimo rinktinė „Aras“ ir Viešosios policijos Apsaugos organizavimo tarnyba tapo departamentui pavaldžiomis įstaigomis.
2001 m. Nacionalinė kriminalinės žvalgybos valdyba pertvarkyta į Lietuvos kriminalinės policijos biurą.
Tais pačiais metais Viešosios policijos ir Savivaldybių policijos valdybos bei Kelių policijos tarnyba pertvarkytos į Lietuvos viešosios policijos biurą.

2003 m. Lietuvos viešosios policijos biuras buvo pertvarkytas į departamento Viešosios policijos valdybą, tais pačiais prijungtas Tardymo departamentas, kurio pagrindu įkurta departamento Valdymo vyriausiosios valdybos Ikiteisminio tyrimo organizavimo ir koordinavimo valdyba.

2007 m. Lietuvos policijos operatyvinės veiklos tarnyba ir Lietuvos policijos liudytojų ir nukentėjusiųjų apsaugos tarnyba prijungtos prie Lietuvos kriminalinės policijos biuro, 2013 m. prie biuro prijungta departamento Kriminalinės policijos valdyba. 2010 m. prie departamento prijungtas Lietuvos policijos logistikos centras.

2016 m. pertvarkyti administracijos padaliniai. 2022 m. departamentui perduotas Vidaus reikalų ministerijos reprezentacinis pučiamųjų orkestras.

Generaliniai komisarai 

 Petras Liubertas – 1991–1994 m.
 Jonas Liaudanskas – 1994–1997 m.
 Kęstutis Šalkauskas – 1997–1998 m.
 Edvardas Gružas – 1998–1999 m.
 Visvaldas Račkauskas – 1999–2000 m.
 Vytautas Grigaravičius – 2001–2008 m.
 Vizgirdas Telyčėnas – 2008–2011 m.
 Saulius Skvernelis – 2011–2014 m.
 Linas Pernavas – 2014–2019 m.
Renatas Požėla – nuo 2019 m.

Šaltiniai 

Lietuvos policija
Lietuvos Respublikos vidaus reikalų ministerija